Gisteraand 'n draai by Canala Walk gaan maak. Nie eintlik omdat ons spesifiek daar wou wees nie, maar die kinders moes daar naby afgelaai wees vir 'n ding. Toe doen ek en vroulief maar die koffiedrink en stap deur die winkels ding.
Gewoonlik behels ons drill om Exclusive Books te doen, en dan koffie. Maar dit lyk of Exclusive Books toegemaak het, toe gaan ons maar dadelik vir die koffie. Een van daai plekke waar jy jou koffie by die toonbank bestel en betaal, en dan gaan sit.
"Homielt?" vra die meisie agter die toonbank.
"Homielt?" vra sy weer.
Gelukkig hoor my vrou baie goed. Of dalk het sy net 'n oor vir die esoteriese. "Yes, hot milk please."
Mokerstok! Hoe het sy dít uitgewerk? My vrou is goed, ek sê jou. Sodra die ouens mense gevind het op Mars moet sy gaan tolk daar.
Ons het net ons sit gekry, toe daag daar 'n vriendelike, vrolike kêrel met 'n ooprits omslag daar aan wat geld insamel vir skole. Dowes, blindes, die skool om die hoek, nog 'n ene af in die straat en so. Ek is seker dis 'n wonderlike ding wat hy doen, but seriaas! Ek wil nie in 'n restaurant sit en koffie drink, en dan moet ek agressiewe verkoopstegnieke weerstaan nie.
Gelukkig is my vrou by. Sy sê toe mooi vir daai ou hy moet loop. Dit het 'n tydjie gevat voor hy daardie gedeelte verstaan het. Of miskien het hy net só hard aan sy sales pitch gewerk dat hy gevoel het ons moet die voordeel van die hele vertoning hê. Daremte is hy toe later weg, maar sulke ouens bederf altyd my dag.
As ek 'n bydrae maak voel ek vies oor ek my deur skuldgevoelens 'n bydrae laat maak vir 'n cause wat ek nie eens weet of dit bestaan nie. En as ek nié 'n bydrae maak nie, dan gaan ek op hierdie guilt trip en dink en aan Don Fransisco wat sing van "…. do you make the poor man beg you for a bone…."
Toe ons klaar koffie gedrink het, loop ons nog 'n paar draaie. Uit die hoek van my oog sien ek 'n man na ons toe mik. In sy hande het hy iets wat lyk soos iets wat hy aan my vrou gaan wil verkoop.
"Bonjour, Madame," groet hy in Frans.
"Nee, nee!" keer ek.
Laas wat iemand my in 'n vreemde aksent beetgepak het, het dit my honderder Rande gekos om van haar ontslae te raak. Ek gryp my vrou se hand en stuur haar doelgerig weg van die Franse jagter af. Sy behoort trots op my te wees, veral na die episode met die Israeliese girl.
"Kom ons gaan kyk bietjie na Woolworths se onderklere reeks vir dames," stel ek voor.
My vrou het nie geantwoord nie, maar dit kan wees dat sy my nie gehoor het nie. Dis nogals rasering in daai plek gewees. Ons stap darem toe later in by Woolworths.
"Ek dink die bra's is daai kant toe," wys ek na die bordjie wat sê LIFT.
My vrou sê ek moenie vir my simpel hou nie. Miskien voel sy ook nog vies vir daai simpel bemarker wat ons in die koffiewinkel teëgekom het. Of dalk wou sy weet wat die Fransman verkoop.
Ons kyk na slaapklere. Ek sien die onderklere afdeling is daar naby. Nogals mooi goedjies wat hulle verkoop. Ek bewonder die materiaal en so aan.
Het jy geweet mens kry bum shapers, tummy shapers, body shapers, en secret shapers allester in Woolworths? Ek aanvaar dis die inverse weergawe van om 'n sokkie voor in jou speedo in te druk in die winter.
Maar uiteindelik vang pinstripe kledingstukke my oog. Nee, nie pakke klere nie. Pinstripe onderklere vir vrouens, en pinstripe nagjurkies.
Ek het nogals nog nooit só oor pinstripes gedink nie.
September 30, 2010 in Uncategorized
Ek het onlangs nodig gehad om die hof te besoek. Bellville se Landdroshof. Nee, ek was nie in die moeilikheid nie. My bywoning was heeltemal bona fide en in die eerbare deelname aan die regsproses.
Vroegoggend is daar lang toue buite die hek. Almal moet eers deur 'n skandeerder gaan. Alle AK47's en messe en al daai goed word gekonfiskeer. Die tou staan ver op die sypaadjie uit. Daar is baie mense. Daar is ook baie voertuie. Van die soort wat hulle op die TV op "Pimp my ride" gebruik. Maar dis die "before"-weergawes wat hier rondry. Ploiing karre met nuwe leersitplekke en mag wiele. Custom made chroom sierroosters. Zooped up motors, gekreukeldes, motors met verlaagde suspensies en spoilers, fur op die dashbords. Daar is ook voertuie wat 'n kombinasie van sommige of feitlik al voorgaande kenmerke toon.
Oorkant die pad in die son staan 5 manne. Groot Menere. Aangetrek met baie netjiese denims, baadjies met gewilde handelsmerke op en pette. Nie sommer sulke bofbalkeppe nie, nee, larnie hoede, ek sê. Goue ringe, goue armbande, goue hangers om die nek en so. Hulle besigtig die ry van daardie kant van die pad af, ietwat uitdagend. Dis nie die tipe manne wat jy gaan afstaar nie.
'n Harley-Davidson kom aangery. Hy pute-pe-pute-pe-pute op die sypaadjie op en in die rigting van die Groot Menere af. Die Groot Menere maak respekvol pad dat meneer Harley Davidson kan parkeer. Hy klim af en stap na die agterkant van die ry soos 'n cowboy in 'n Wild West fliek sal maak. Hy haal nie sy valhelm af nie. Die Groot Menere bewonder sy motorfiets.
Dan begin die Groot Menere een vir een by die ry inval. Voor in, nie agter in nie. Niemand protesteer nie. Ek ook nie, want ek is mos nie haastig nie.
Ek kry berig dat die aangeleentheid waarvoor ek daar moet wees eers 'n uur later gaan begin. Ek besluit om maar gou oor te stap na Binnelandse Sake om 'n ID boek te gaan haal. By Binnelandse Sake is ek heel voor in die tou. Ek voel so half verleë. Dis so al asof mens voel jy moet liewer 'n tou gaan soek om agter in te staan. Dis net te goed om waar te wees. Die man agter die toonbank tik op sy rekenaar. Ek kry 'n sms van Binnelandse Sake af wat sê dat my ID boek gereed is om af te haal. Die man gee my ID boek vir my. Een-en-'n-half minuut later stap ek uit by Binnelandse Sake.
Nou gaan val ek maar weer agter in die ry in by die hof. Mettertyd is ek darem binne-in die gebou. Ek gaan loop 'n draai. Vonkiespat en Ugly Pops was al voorheen daar, sien ek uit die grafitti teen die muur.
Buite keer 'n man my voor en vra of ek hom kan sê waar hy moet wees. Hy wys my die dokument in sy hande. Dis een wat die Balju by hom afgelewer het wat sê hy moet daar wees om te verduidelik hoekom hy nie vir vir minagting van die hof vir gevangesetting verwys moet word nie.